Maatietopalvelu

Kyselyvastaus

**Asiakirjan tunnus:** KT1132

**Päivämäärä**: 25.6.2025

**Julkisuus:** Julkinen

**Jemen / Heimojärjestelmä, heimojen valta yhteiskunnassa**

**Yemen / Tribal organization, the power of tribes in society**

Kysymykset

1. Millainen on Jemenin heimojärjestelmä? Millainen on heimojen valta yhteiskunnassa?

Questions

1. What is Yemen’s tribal system like? How much power do tribes have in Yemen?

# Millainen on Jemenin heimojärjestelmä? Millainen on heimojen valta yhteiskunnassa?

## Heimot Jemenin sosiaalisessa hierarkiassa, heimojärjestelmän rakenne

Voittoa tavoittelemattoman, humanitaarista työtä hyödyttävää analyysia tekevän ACAPS-hankkeen mukaan heimojen on perinteisesti katsottu muodostavan kolmanneksi merkittävimmän ryhmän Jemenin sosiaalisessa hierarkiassa sayyidien ja qadhien jälkeen.[[1]](#footnote-1)

Jemenissä toimii historiallisesti merkittävä sosiaalinen luokka, sayyidit, jonka edustajat kokevat olevansa Jemenin sosiaalisen hierarkian huipulla ja polveutuvansa suoraan profeetta Muhammadista. Sayyidien luokalla on merkittävää poliittista, uskonnollista ja koulutuksellista valtaa. Historiallisesti sayyidit ovat toimineet ulkopuolisina ja puolueettomina sovittelijoina. He ovat myös korostaneet ulkopuolisuuden rooliaan, eivätkä he kuulu Jemenin keskenään kilpailevien heimojen sukulinjoihin. ACAPSin mukaan sayyidit ovat käytännössä heimojen ”vieraita” kun he asuvat heimojen kontrolloimilla alueilla.[[2]](#footnote-2)

Sayyidit ovat tarjonneet perinteisesti ”hengellistä suojelua” tietyissä kaupungeissa, joihin kauppa on keskittynyt, eri puolilla Jemeniä. Tällaisissa kaupungeissa kilpailevat heimot ovat voineet tehdä kauppaa ja hoitaa asioitaan ilman pelkoa uhatuksi tulemisesta.[[3]](#footnote-3) Pohjois-Jemenissä paikallinen, sayyidi-eliittien tukema imaami on toiminut myös Jemenin valtionjohtajana. Jemeniä nykyään johtava Huthi-perhe on tyypillinen esimerkki shiialaisuuden zaidilaiseen suuntaukseen kuuluvasta sayyid-perheestä[[4]](#footnote-4).[[5]](#footnote-5)

Jemenin sosiaalisen hierarkian toiseksi merkittävin luokka sayyidien jälkeen ovat qadhi-perheet[[6]](#footnote-6), jotka ovat historiallisesti olleet uskonnollisten opettajien, juristien ja virkamiesten roolissa. Qadhien statukseen liittyy oppineisuutta ja kykyä sovitella heimojen välisiä konflikteja. Jemenin qadhi-perheistä tunnetuimpiin kuuluu al-Iryanin perhe, jonka edustajiin on kuulunut presidenttejä, pääministereitä ja poliittisia avustajia.[[7]](#footnote-7)

Heimojen ollessa kolmanneksi merkittävin ryhmä Jemenin sosiaalisessa hierarkiassa sayyidien ja qadhien jälkeen, heimojen alapuolella on dhaifien (=heikko) ja miskinien (=köyhä) luokka. Heihin kuuluu tavallisia kaupunkilaisia, kauppiaita, käsityöläisiä ja työläisiä, jotka toimivat moninaisissa ammateissa. Heitä pidetään ”heikkoina”, koska he eivät kanna aseita, ja ovat riippuvaisia heimojen suojelusta. Edelleen dhaifien alapuolella, Jemenin sosiaalisen hierarkian pohjalla on muhamashinien (=marginaaliset) luokka, jota kutsutaan yleisesti haukkumanimellä akhdam (=palvelija). Muhamashinit tekevät kurjimpia töitä kuten jätehuoltoa, ja heihin liittyvä syrjintä kumpuaa heidän asemastaan Jemenin perinteisten sosiaalisten rakenteiden ulkopuolella ja heidän koetusta afrikkalaisesta alkuperästään.[[8]](#footnote-8)

Heimot auttavat paikallista väestöä silloin kuin julkisia palveluita ei ole tarjolla.[[9]](#footnote-9) Jokaisessa Jemenin kylässä tai kaupunginosassa on vanhempien ihmisten ryhmä (elders), joka päättää paikallisista asioista, mukaan lukien oikeuden käytöstä. Paikallispolitiikassa perheyhteydet ovat tärkeitä niin heimoalueilla kuin muualla. Jemenin hallitus ei kykene pitämään järjestystä yllä paikallisesti, joten vahvat klaanit hoitavat järjestyksenpitoa. Käytännössä tällä tarkoitetaan alueen vaikutusvaltaisten vanhempien henkilöiden johdolla käytyjä neuvotteluita. Riitelevät tahot tuovat asiansa paikallisten vanhempien tai heimopäälliköiden käsiteltäväksi.[[10]](#footnote-10)

Jemenin heimojen rakenne on monitasoinen, vaihdellen heimokonfederaatiosta eli heimojen liitosta[[11]](#footnote-11) heimoon (*qabila*, johon voi kuulua satoja tuhansiakin ihmisiä), sen haaraan (*uzla*, joka voi koostua kymmenistäkin kylistä), kylään (*qarya*), laajennettuun perheeseen (*habl*, tyypillisesti kylässä olevien joidenkin talojen kokonaisuus, jossa asuu lähisukulaisia) ja kotitalouteen (*bayt*, jossa asuu vaikkapa vanhemmat ja heidän lapsensa puolisoineen ja lapsineen). Suurempiin heimokokonaisuuksiin kuuluu siis pienempiä. Heimot eivät ole vakaita tai pysyviä, ja ne mobilisoituvat vastauksena erikoisiin olosuhteisiin, yleensä konfliktin ollessa kyseessä. Sukuhistorialla on erityistä merkitystä pienemmissä heimoyksiköissä. Suurempien heimokokonaisuuksien keskinäiset liitot ovat tärkeitä. Heimorakenteen jokaista tasoa edustaa sheikki (shaykh). Hän on heimon jäsen, jota arvostetaan hänen ongelmanratkaisukykynsä ja neuvottelutaitojensa vuoksi.[[12]](#footnote-12)

## Jemenin heimojen poliittinen valta ja rooli

Tutkija Charles Schmitzin (2011) mukaan tutkimuksessa ei vallitse yksimielisyyttä siitä, minkälainen suhde heimoilla ja Jemenin hallituksella on. Valtiovalta pitää yllä suhteita tiettyihin heimoihin ja niiden johtohenkilöihin. Jemenissä valtio ei ole kyennyt täysin alistamaan heimoja valtaansa, joten se neuvottelee niiden kanssa käyttäen viestinnässään usein niiden kieltä, sekä omaksuu heimon kaltaisen roolin neuvotteluissa. Toisaalta heimojen itsensä keskuudessa Jemenin valtio on rinnastettu ”suureen heimoon”, johon on tunnettu myös kuuluvuutta. Sosialistisen Jemenin demokraattisen kansantasavallan[[13]](#footnote-13) (1967–1990) aikana heimojen traditioita pyrittiin pitkälti kitkemään. Vuosina 1990–2012 Jemenin presidenttinä olleen Ali Abdullah Salehin aikainen hallitus taas rakensi Etelä-Jemenissä uusia, itselleen lojaaleja poliittisia- ja heimorakennelmia. Näin siis valtio laajensi valtaansa eri alueilla heimojen kautta. [[14]](#footnote-14)

Jemenin parlamentissa on aina ollut merkittävä määrä heimopäälliköitä, ja he ovat kontrolloineet armeijan ja turvallisuusjoukkojen ylimpiä kerroksia. Heimopäälliköt ovat kontrolloineet myös moderneja siviiliyhteiskunnan instituutioita, kuten poliittisia puolueita, ja jotkut heistä kuuluvat varakkaaseen elinkeinoelämän eliittiin. Heimot ovat myös osallistuneet siviiliyhteiskunnan eri instituutioihin varmistaakseen, etteivät ne syrjäytä heimoja valtiovallan ja kansalaisten välisessä kommunikaatiossa. Siviiliyhteiskunnan instituutiot voivat joutua myös heimojen valtataistelun välikappaleeksi. Esimerkiksi Jawfin alueella nähtiin takavuosina taisteluita Islah-puoluetta[[15]](#footnote-15) ja huthijohtaja Abdul Malik al-Huthia kannattavien heimojen välillä.[[16]](#footnote-16)

Heimotkin elävät aikansa mukana ja muuttuvat joidenkin jäsenten saadessa koulutusta ja taloudellisia mahdollisuuksia sekä osallistuessa eri instituutioiden kuten yliopistojen, kauppakamarien, poliittisten puolueiden ja voittoa tavoittelemattomien organisaatioiden toimintaan. Jemenissä on puhuttu ”kaupunkisheikeistä”, jotka ovat muuttaneet pääkaupunkiin Sanaahan poliittisiin tai hallinnollisiin toimiin tai vaurastuttuaan kaupankäynnillä. Heillä ei ole enää tuntumaa heimon rivijäsenten arkielämään.[[17]](#footnote-17)

Schmitzin (2011) mukaan Jemen-tutkimuksessa on ollut yleinen käsitys, jonka mukaan pääkaupungin Sanaan tienoilla ja Sanaan pohjoispuolella Saadan alueella heimoilla on ollut vahvoja aseellisia ja poliittisia yksiköitä, kun taas Keski- ja Etelä-Jemenissä, rannikkoalueilla ja Hadramautin alueella heimot ovat panostaneet vähemmän taistelukykyynsä. Tässä on kuitenkin suurta vaihtelua.[[18]](#footnote-18) Schmitzin mukaan heimot osallistuvat valtakamppailuun pääasiassa omilla asuinalueillaan, usein yhteistyössä jonkun poliittisen puolueen kanssa. Tällöin on merkityksellistä etenkin se, mitä resursseja puolue voi heimolle tarjota, ja puolueen ideologia on toissijaista.[[19]](#footnote-19)

Schmitzin mukaan yleensä ottaen voidaan todeta, että Sanaan lähellä olevat heimot ovat vaikutusvaltaisempia kuin Itä-Jemenin aavikoilla eristyksissä elävät heimot, joilla on vähän vaikutusvaltaa maan asioihin. Suurin osa Jemenin heimoista elää maanviljelyksestä, kun taas jotkut Itä-Jemenin heimot ovat liikkuvampia, ja elävät karjataloudesta. Omilla paikkakunnillaan elävillä heimoilla on leimallisesti paikallisia intressejä ja toimintatapoja. Heimojen käytöstä voi parhaiten ymmärtää selvittämällä kulloisenkin alueen valtasuhteita.[[20]](#footnote-20)

## Heimojen asema heikentynyt

Yhdysvaltalaisen Towsonin yliopiston professori Charles Schmitz kertoi Jemenin heimoja koskevassa, 2011 julkaistussa tutkimuksessaan, että heimot olivat vahva poliittinen toimija Jemenissä, ja keskeinen elementti Jemenin yhteiskunnassa ja kulttuurissa. Heimojen merkitys Jemenin politiikassa oli kuitenkin vähenemässä.[[21]](#footnote-21)

Columbian yliopiston tutkijan Adel Dashelan (2022) mukaan Jemenin presidenttinä 1990–2012 toiminut, Hashid-heimoon kuuluva Ali Abdullah Saleh nimitti heimopäälliköitä hallinnon valtarakenteisiin, esimerkiksi parlamentin puhemieheksi ja heimojen jäseniä kannustettiin (menestyksekkäästi) pyrkimään kansanedustajaksi Jemenin parlamenttiin. Näin Saleh saattoi taata valituille heimopäälliköille sen, että heidän intresseistään pidettäisiin huolta.[[22]](#footnote-22)

Dashelan mukaan heimojen noustua vahvasti poliittiselle areenalle, niiden jäsenet omaksuivat eri puolueiden poliittisia ideologioita, ja heidän lojaaliutensa kohteeksi tuli enenevässä määrin puolue heimon sijaan. Tämä heikensi heimojen sisäistä yhtenäisyyttä. Heimot heikentyivät, kun heimopäälliköiden legitimiteetti kumpusi pikemminkin Sanaasta kuin heimon sisältä. Valtion tietyille heimopäälliköille perinteisten heimopäälliköiden sijasta antama poliittinen ja rahallinen tuki heikensi heimojen valtaa ja kannatusta, heimojen rivijäsenten kokiessa, ettei heimopäälliköiden saama tuki ulottunut heihin asti. Tämä kehitys lisäsi myös heimojen välisiä konflikteja.[[23]](#footnote-23)

Vuosina 2004–2010 Jemenin valtio aseisti heimoja huthi-liikkeen vastaiseen taisteluun armeijan ja turvallisuusjoukkojen tueksi. Monet heimot kuten Ans, Hajour, Sufyan, Hamadan ym. lähettivät taistelijoitaan hallituksen sotilasleireille, ja moni sai surmansa taisteluissa. Tämä heikensi osaltaan heimojen asemaa.[[24]](#footnote-24)

## Identifioituminen heimoon

ACAPS-hankkeen (2020) mukaan noin 70–80 % jemeniläisistä, eli selkeä enemmistö, kuuluu heimoihin. Muut jemeniläiset kuuluvat pienempiin ryhmiin/luokkiin (sayyidit, qadhit, dhaifit, muhamashinit ym).[[25]](#footnote-25) Jemeniläisen politiikan tutkijan Abdul-Ghani al-Iryanin mukaan enintään 20 % jemeniläisistä kuului sellaiseen heimoon, jolla oli aseellista kapasiteettia, ja jonka jäsenet olivat valmiita tukemaan heimopäällikköä tämän kutsuessa heimon taisteluun.[[26]](#footnote-26) Paikallisen vaihtelun vuoksi jemeniläisten omat arviot siitä, kuinka moni jemeniläinen elää heimoyhteisössä vaihtelee noin 20 % ja 80 % välillä.[[27]](#footnote-27) Schmitzin (2011) mukaan heimojen maantieteelliset rajat ovat häilyviä, ja heimon jäsenten lojaliteetti omaa heimoaan kohtaan vaihtelee tilannekohtaisesti.[[28]](#footnote-28)

## Heimot, huthiliikkeen valta-aika ja sisällissota

Keskitetystä valtiovallasta ja hallituksien muutoksista sekä jatkuvasta sodankäynnistä huolimatta ja vaikka huthiliike eli Ansar al-Allah otti vallan Sanaassa 2014, heimot ovat edelleen säilyttäneet kulttuurisen perintönsä ja jatkaneet omia traditioitaan.[[29]](#footnote-29)

Tutkija Adel Ashelan mukaan Pohjois-Jemenin valtaheimojen (mm. Hashid, Bakil) tuki on ollut edellytys sille, että Jemeniä on voitu hallita Sanaasta käsin. Huthit ovat ymmärtäneet tämän, ja sen, että heimoista voi värvätä merkittävän määrän taistelijoita. Heimot olivat presidentti Salehin valtakauden seurauksena hajaannuksen tilassa huthien ottaessa vallan haltuunsa Pohjois-Jemenissä. Huthit käyttivät myös hyväkseen perinteisiä heimojen jakolinjoja, ja saivat Bakilin heimolta tukea Hashid-heimon vastaiseen kampailuun noustessaan valtaan.[[30]](#footnote-30)

Sana’a Center for Strategic Studies -tutkimuslaitoksen tutkija Rim Mugahedin mukaan huthit ovat kukistaneet heimopäälliköiden vallan kontrolloimillaan alueilla, muun muassa Sanaata ympäröivillä ylänköalueilla, ja siirtäneet vallanpidon heimoilta omille edustajilleen (*mushrifin,* suom. valvoja), joilla on ollut absoluuttinen kontrolli näillä alueilla.[[31]](#footnote-31) Huthiviranomaiset ovat kehottaneet heimopäälliköitä allekirjoittamaan 2015 laaditun ”heimokunnia-asiakirjan”, joka sallii huthiliikettä vastustavien tahojen omaisuuden takavarikoinnin. Asiakirjan nojalla pyritään pakottamaan heimoja myös taistelemaan huthien rinnalla.[[32]](#footnote-32) Heimoja käytetään Jemenin konfliktissa eri osapuolten sijaisryhminä.[[33]](#footnote-33)

Tutkija Mugahedin mukaan siinä missä huthit ovat saaneet jossain määrin tukea Pohjois-Jemenin heimoilta perinteisillä tukialueillaan, Länsi-Hajjahin, Baydamin, Jawfin ja Maribin alueiden heimot ovat tiukasti vastustaneet hutheja. Huthit ovat kostaneet sellaisille heimoille, jotka ovat olleet kansainvälisesti tunnustetun hallituksen puolella ja taistelleet sen armeijan rinnalla. Huthit ovat surmanneet tällaisten heimojen päälliköitä sekä siepanneet heitä ja heimon muita jäseniä, räjäytelleet sheikkien taloja ja polttaneet maatiloja. Huthit ovat pakottaneet heimoja luovuttamaan taistelijoita joukkoihinsa kontrolloimillaan alueilla.[[34]](#footnote-34) Huthit ovat myös vallanneet heimojen alueita suurilla hyökkäyksillä. Tutkija Adela Dashelan mukaan vuoden 2017 jälkeen huthit ottivat heimot tiukasti valtansa alle, eikä niillä ole sen jälkeen ollut kuin nimellistä valtaa, ja ne saattoivat tehdä päätöksiä lähinnä joissakin heimojen sisäisissä asioissa.[[35]](#footnote-35)

Vuonna 2018 huthit perustivat heimoasioista vastaavan viranomaisen (General Authority for Tribal Affairs) seuraamaan heimopäälliköiden toimia eri paikkakunnille nimitettyjen sosiaalisia-, kulttuurisia-, opetuksellisia- ja turvallisuusasioita seuraavien valvojien lisäksi. Huthit ovat myös nimittäneet heimopäälliköitä toisen heimon johtotehtäviin, vaikkakaan tällä keinolla ei pystytä ohittamaan heimotraditioiden asettamia rajoja.[[36]](#footnote-36)

Tutkija Mugahedin mukaan heimot kokevat menettäneensä arvostustaan huthien nöyryytettyä heitä, tapettua heidän päälliköitään ja tuhottua heidän talojaan, toimittua eri tavoin heimotraditioiden vastaisesti. Istanbulissa tammikuussa 2021 pitämässään työpajassa jemeniläiset heimopäälliköt väittivät, että heimojen välinen sosiaalinen koheesio ja turvallisuus oli edelleen todellisuutta, vaikkakin usein minimaalisella tasolla. Sheikkien mukaan rikolliset ja ekstremistiset organisaatiot ovat vahvistuneet sellaisilla alueilla, joilla heimojen valta on kuihtunut. Huthien kontrolloimilla alueilla heimojen sisäinen rakenne on sirpaloitunut huthien heihin kohdistaman väkivallan ja nöyryyttämisen sekä monien heimojen jäsenten kuolemien myötä. Heimoilla ei ole yhtenäistä päätöksenteon mahdollisuutta näillä alueilla.[[37]](#footnote-37) Hutheilla taas ei ole yleistä kannatusta Jemenin heimoalueilla.[[38]](#footnote-38)

Etelä-Jemenissä heimotaistelijat ovat osallistuneet lukuisiin taisteluihin omilla alueillaan, ja osana kansainvälisesti tunnustetun hallituksen ja Saudi-Arabian johtaman koalition joukoissa[[39]](#footnote-39), samoin kuin paikallisen poliittisen liikkeen Eteläisen siirtymäneuvoston (STC[[40]](#footnote-40)) joukoissa. Paikallisia konflikteja, kuten kansainvälisesti tunnustetun hallituksen ja STC:n välistä valtakamppailua on tulkittu myös alueen heimojen vanhojen kiistojen jatkumoksi.[[41]](#footnote-41)

Jemenin kansainvälisesti tunnustetun hallituksen alueilla heimoja ei ole nöyryytetty kuten huthien kontrolloimilla alueilla, eivätkä ne ole joutuneet väkivaltaisen tukahduttamisen kohteeksi. Toisaalta heimot ovat uupuneet pitkäkestoisen konfliktin vuoksi, ja ne ovat pääasiallisesti vastuussa kansainvälisesti tunnustetun hallituksen alueiden kontrolloimisesta ja hallituksen etujen valvomisesta niillä. Heimot ovat menettäneet tuhansia jäseniään, ja ne kokevat, että Jemenin kansainvälisesti tunnustettu hallitus ja Saudi-Arabian johtama koalitio on pettänyt heidät, samalla kun huthit tuntuvat saavan jatkuvasti tukea kansainvälisiltä tahoilta.[[42]](#footnote-42)

## Lähteet

ACAPS

8/2020. *Tribes in Yemen*. *An introduction to the tribal system*. <https://www.acaps.org/fileadmin/Data_Product/Main_media/20200813_acaps_thematic_report_tribes_in_yemen_0_0.pdf> (käyty 12.6.2025).

17.6.2020. *The Houthi Supervisory System*. <https://www.acaps.org/fileadmin/Data_Product/Main_media/20200617_acaps_yemen_analysis_hub_the_houthi_supervisory_system_0.pdf> (käyty 16.6.2025).

CFR (Council on Foreign Relations) 26.3.2025. *Conflict in Yemen and the Red Sea*. <https://www.cfr.org/global-conflict-tracker/conflict/war-yemen> (käyty 25.6.2025).

Dashela, Adel

16.2.2022. *Northern Yemeni Tribes during the Eras of Ali Abdullah Saleh and the Houthi Movement: A Comparative Study*. Sana’a Center For Strategic Studies. <https://sanaacenter.org/publications/analysis/16670> (käyty 17.6.2025).

6.11.2020. *Coercing Compliance: The Houthis and the Tribes of Northern Yemen*. The Washington Institute, Fikra Forum. <https://www.washingtoninstitute.org/policy-analysis/coercing-compliance-houthis-and-tribes-northern-yemen> (käyty 25.6.2025).

Hal Sciences Po 2024. *Al-Islah Party*. <https://sciencespo.hal.science/hal-04872817v1/file/2024_islah_encyclopedia-islam_bonnefoy_author.pdf> (käyty 24.6.2025).

Mugahed, Rim 21.1.2022. *Tribes and the State in Yemen*. Sana’a Center for Strategic Studies. <https://sanaacenter.org/publications/main-publications/16156> (käyty 12.6.2025).

Schmitz 10/2011. Understanding the Role of Tribes in Yemen. *CTC Sentinel*, October 2011, Vol 4, Issue 10. <https://ctc.westpoint.edu/wp-content/uploads/2011/11/CTCSentinel-Vol4Iss106.pdf> (käyty 24.6.2025).

Wilson Center / Orkaby 17.3.2021. *Yemen 2021: Islah, the Houthis & Jihadis*. <https://www.wilsoncenter.org/article/yemen-2021-islah-houthis-jihadis> (käyty 17.6.2021).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. ACAPS 8/2020, s. 4. [↑](#footnote-ref-1)
2. ACAPS 8/2020, s. 4, 17. [↑](#footnote-ref-2)
3. ACAPS 8/2020, s. 4. [↑](#footnote-ref-3)
4. Huthi-liikkeen juuret ovat Pohjois-Jemenin Saadan maakunnan paikallisyhteisöissä, jotka edustavat shiialaisuuden zaidilaista suuntausta. (ACAPS 17.6.2020, s. 2–3) [↑](#footnote-ref-4)
5. ACAPS 8/2020, s. 4, 11. [↑](#footnote-ref-5)
6. Etelä-Jemenissä heistä käytetään termiä mashaykh, jota ei tule sekoittaa heimopäällikköä kuvaavaan shaykh-termiin (ACAPS 8/2020, s. 4) [↑](#footnote-ref-6)
7. ACAPS 8/2020, s. 4. [↑](#footnote-ref-7)
8. ACAPS 8/2020, s. 4. [↑](#footnote-ref-8)
9. Schmitz 10/2011, s. 18–19. [↑](#footnote-ref-9)
10. Schmitz 10/2011, s. 19–20. [↑](#footnote-ref-10)
11. Näitä ovat mm. Hashid, Bakil ja Madhhij. (ACAPS 8/2020, s. 8) [↑](#footnote-ref-11)
12. ACAPS 8/2020, s. 2, 6. [↑](#footnote-ref-12)
13. People’s Democratic Republic of Yemen (PDRY). [↑](#footnote-ref-13)
14. Schmitz 10/2011, s. 17–18, 20. [↑](#footnote-ref-14)
15. Islah-puolue eli Yemeni Congregation for Reform perustettiin 1990. Puolue oli luonteeltaan islamistinen, ja sillä oli läheisiä kytköksiä Muslimien veljeskuntaan. (Wilson Center / Orkaby 17.3.2021). Islah-puolueen ideologinen katsanto on kuitenkin laaja, sen kannattajiin kuuluu heimo- ja liike-elämän eliittiä, eikä puolue yleisesti ottaen julista yhteyttään Muslimien veljeskuntaan. (Hal Sciences Po 2024) [↑](#footnote-ref-15)
16. Schmitz 10/2011, s. 20. [↑](#footnote-ref-16)
17. Schmitz 10/2011, s. 21. [↑](#footnote-ref-17)
18. Schmitz 10/2011, s. 18–19. [↑](#footnote-ref-18)
19. Schmitz 10/2011, s. 18–19. [↑](#footnote-ref-19)
20. Schmitz 10/2011, s. 21. [↑](#footnote-ref-20)
21. Schmitz 10/2011, s. 17–18. [↑](#footnote-ref-21)
22. Dashela 16.2.2022. [↑](#footnote-ref-22)
23. Dashela 16.2.2022. [↑](#footnote-ref-23)
24. Dashela 16.2.2022. [↑](#footnote-ref-24)
25. ACAPS 8/2020, s. 4. [↑](#footnote-ref-25)
26. Schmitz 10/2011, s. 17–18. [↑](#footnote-ref-26)
27. Schmitz 10/2011, s. 19–20. [↑](#footnote-ref-27)
28. Schmitz 10/2011, s. 18–19. [↑](#footnote-ref-28)
29. Mugahed 21.1.2022, s. 26. [↑](#footnote-ref-29)
30. Dashela 16.2.2022. [↑](#footnote-ref-30)
31. Mugahed 21.1.2022, s. 60. [↑](#footnote-ref-31)
32. Dashela 6.11.2020. [↑](#footnote-ref-32)
33. Mugahed 21.1.2022, s. 37, 58. [↑](#footnote-ref-33)
34. Mugahed 21.1.2022, s. 57, 71. [↑](#footnote-ref-34)
35. Dashela 16.2.2022. [↑](#footnote-ref-35)
36. Dashela 16.2.2022. [↑](#footnote-ref-36)
37. Mugahed 21.1.2022, s. 67–68. [↑](#footnote-ref-37)
38. Dashela 16.2.2022. [↑](#footnote-ref-38)
39. Saudi-Arabia on keväästä 2023 lähtien käynyt rauhanneuvotteluita huthien kanssa, vaikkakin tuloksia ei ole vielä saavutettu. (CFR 26.3.2025) [↑](#footnote-ref-39)
40. Southern Transitional Council. [↑](#footnote-ref-40)
41. ACAPS 8/2020, s. 13. [↑](#footnote-ref-41)
42. Mugahed 21.1.2022, s. 68. [↑](#footnote-ref-42)